CELEX: 32013R0479
Language: fi
Date: 2013-05-13 00:00:00
Title: Neuvoston asetus (EU) N:o 479/2013, annettu 13 päivänä toukokuuta 2013 , Neumin käytävän kautta kuljetettavien unionitavaroiden saapumisen ja poistumisen yleisilmoituksia koskevasta vaatimuksesta luopumisesta

25.5.2013   
            
            
               FI
            
            
               Euroopan unionin virallinen lehti
            
            
               L 139/1
            
         NEUVOSTON ASETUS (EU) N:o 479/2013,
   annettu 13 päivänä toukokuuta 2013,
   Neumin käytävän kautta kuljetettavien unionitavaroiden saapumisen ja poistumisen yleisilmoituksia koskevasta vaatimuksesta luopumisesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Kroatian liittymissopimuksen ja erityisesti sen 3 artiklan 4 kohdan,
   ottaa huomioon Kroatian liittymisehtoja koskevan asiakirjan ja erityisesti sen 43 artiklan,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Unionin jäsenvaltiot ja Kroatia allekirjoittivat 9 päivänä joulukuuta 2011 sopimuksen Kroatian liittymisestä Euroopan unioniin, jäljempänä ’liittymissopimus’. Liittymissopimuksen 3 artiklan 3 kohdan mukaan se tulee voimaan 1 päivänä heinäkuuta 2013, jos kaikki ratifioimiskirjat on talletettu ennen tuota päivää.
            
         
               (2)
            
            
               Kroatian liittymisehdoista ja mukautuksista Euroopan unionista tehtyyn sopimukseen, Euroopan unionin toiminnasta tehtyyn sopimukseen ja Euroopan atomienergiayhteisön perustamissopimukseen tehdyn asiakirjan, jäljempänä ’liittymisehtoja koskeva asiakirja’, 2 artiklan mukaan alkuperäisten perussopimusten määräykset sekä toimielinten ennen liittymistä hyväksymien säädösten säännökset ja määräykset sitovat Kroatiaa liittymispäivästä alkaen mainituissa perussopimuksissa ja liittymisehtoja koskevassa asiakirjassa määrätyin edellytyksin.
            
         
               (3)
            
            
               Neumin alue, jäljempänä ’Neumin käytävä’, on paikka, jossa Bosnia ja Hertsegovinan alue ulottuu Adrianmerelle ja joka siten erottaa Dubrovnikin alueen Kroatian muusta alueesta. Matkailu on erittäin tärkeää paikalliselle elinkeinoelämälle, joka muodostuu pienistä ja keskisuurista yrityksistä, jotka ovat riippuvaisia Kroatian muulta alueelta tulevista toimituksista. Tällaisten toimitusten arvo on yleensä enintään 10 000 euroa lähetystä kohden, ja 89 prosentilla näistä tavaroista on Kroatian alueella vapaaseen liikkeeseen luovutettujen tavaroiden asema.
            
         
               (4)
            
            
               Liittymisehtoja koskevan asiakirjan 43 artiklassa määrätään, että neuvosto määrittelee määräenemmistöllä komission ehdotuksesta ehdot, joilla voidaan luopua vaatimuksesta antaa saapumisen tai poistumisen yleisilmoitus sellaisten unionitavaroiden osalta, jotka kuljetetaan Neumin käytävän kautta.
            
         
               (5)
            
            
               Yhteisön tullikoodeksista 12 päivänä lokakuuta 1992 annetun neuvoston asetuksen (ETY) N:o 2913/92 (1) 36 a, 36 b, 182 a ja 182 b artiklan mukaisesti unionin tullialueelle tuotavien tai sieltä poistuvien tavaroiden mukana on oltava ennakolta sähköisesti annettu yleisilmoitus, joka sisältää riskianalyysin suorittamiseen tarvittavat tiedot.
            
         
               (6)
            
            
               Paikallisen elinkeinoelämän erityispiirteet huomioon ottaen on asianmukaista säätää unionitavaroiden saapumisen ja poistumisen yleisilmoituksia koskevasta vaatimuksesta luopumisesta siltä osin kuin on kyse Neumin käytävän kautta kuljetettavista unionitavaroista.
            
         
               (7)
            
            
               Tulliviranomaisten olisi tehtävä riskianalyysejä ja turvallisuuteen liittyviä tullitarkastuksia tavaroiden mukana seuraavassa kauppalaskussa ja kuljetusasiakirjoissa olevien tietojen perusteella.
            
         
               (8)
            
            
               Nykyiset järjestelyt poikkeavat yhteisön tullikoodeksissa vahvistetusta periaatteesta, jonka mukaan vaarattomuutta ja turvallisuutta koskevat tiedot on annettava ennakolta sähköisesti. Tarkoituksenmukaisten ja tehokkaiden vaarattomuutta ja turvallisuutta koskevien riskianalyysien ja tarkastusten varmistamiseksi Kroatian olisi varmistettava, että Neumin käytävän rajanylityspaikoilla on tarvittavat henkilöresurssit, välineet ja tarkastusmahdollisuudet.
            
         
               (9)
            
            
               Jos todetaan, ettei lähetys täytä tämän asetuksen vaatimuksia, kyseistä lähetystä ei saisi päästää takaisin Kroatian alueelle, jollei asiaan liittyvää riskiä ole arvioitu ja jollei riskianalyysin perusteella ole toteutettu tehokkaita ja kohdennettuja toimenpiteitä.
            
         
               (10)
            
            
               Tietyistä yhteisön tullikoodeksista annetun neuvoston asetuksen (ETY) N:o 2913/93 soveltamista koskevista säännöksistä 2 päivänä heinäkuuta 1993 annetun komission asetuksen N:o 2454/92 (2) 4 g artiklan 2 kohdan mukaisen vaarattomuutta ja turvallisuutta koskevien tietojen vaihdon lisäksi Kroatian olisi annettava yhteisten riskinhallintapuitteiden käsittämien hyväksyttyjen menettelyjen mukaisesti komissiolle säännöllisesti tietoja Neumin käytävän kautta tapahtuvissa tavarakuljetuksissa havaituista sääntöjenvastaisuuksista ja tarvittaessa niiden perusteella toteutetuista toimenpiteistä.
            
         
               (11)
            
            
               Komission olisi arvioitava tämän asetuksen moitteetonta soveltamista viimeistään kahden vuoden kuluttua Kroatian liittymispäivästä,
            
         ON HYVÄKSYNYT TÄMÄN ASETUKSEN:
   1 artikla
   Kohde ja soveltamisala
   Tässä asetuksessa annetaan säännöt, joiden mukaisesti
   
               a)
            
            
               luovutaan vaatimuksesta antaa poistumisen yleisilmoitus unionitavaroista, jotka viedään Kroatian alueelta niiden kuljettamiseksi Neumin käytävän kautta;
            
         
               b)
            
            
               luovutaan vaatimuksesta antaa saapumisen yleisilmoitus unionitavaroista, jotka saapuvat uudelleen Kroatian alueelle sen jälkeen, kun ne on kuljetettu Neumin käytävän kautta.
            
         2 artikla
   Määritelmät
   Tässä asetuksessa tarkoitetaan:
   
               1)
            
            
               ’unionitavaroilla’ yhteisön tullikoodeksin 4 artiklan 7 kohdassa määriteltyjä tavaroita;
            
         
               2)
            
            
               ’Dubrovnikin alueella’ Dubrovnikia ja sitä ympäröivää aluetta Kroatian alueella, jonka Neumin käytävä erottaa Kroatian pääasiallisesta alueesta;
            
         
               3)
            
            
               ’Kroatian pääasiallisella alueella’ Kroatian aluetta Dubrovnikin aluetta lukuun ottamatta;
            
         
               4)
            
            
               ’Neumin käytävällä’ aluetta, joka on Bosnia ja Hertsegovinan alueen osa ja joka erottaa Dubrovnikin alueen Kroatian pääasiallisesta alueesta;
            
         
               5)
            
            
               ’tulliviranomaisilla’ Kroatian tulliviranomaisia Neumin käytävän rajanylityspaikkoina toimivilla poistumis- ja uudelleensaapumistoimipaikoilla;
            
         
               6)
            
            
               ’poistumisella’ tavaroiden poistumista joko Dubrovnikin alueelta Kroatian pääasialliselle alueelle Neumin käytävän kautta tai Kroatian pääasialliselta alueelta Dubrovnikin alueelle Neumin käytävän kautta;
            
         
               7)
            
            
               ’uudelleensaapumisella’ tavaroiden saapumista Dubrovnikin alueelle Kroatian pääasialliselta alueelta Neumin käytävän kautta tai Kroatian pääasialliselle alueelle Dubrovnikin alueelta Neumin käytävän kautta.
            
         3 artikla
   Poistumisen tai saapumisen yleisilmoitusta koskevasta vaatimuksesta luopuminen
   1.   Unionitavaroista ei niiden poistumisen yhteydessä vaadita poistumisen yleisilmoitusta.
   2.   Unionitavaroista ei niiden uudelleensaapumisen yhteydessä vaadita saapumisen yleisilmoitusta.
   4 artikla
   Vaatimuksesta luopumisen soveltamisedellytykset
   Edellä olevaa 3 artiklaa sovelletaan, jos seuraavat edellytykset täyttyvät:
   
               a)
            
            
               Neumin käytävän kautta kuljetettavia unionitavaroita sisältävän kunkin lähetyksen kokonaisarvo ei ylitä 10 000:ta euroa tai vastaavaa määrää paikallisena rahana;
            
         
               b)
            
            
               tämän artiklan a alakohdassa tarkoitettujen tavaroiden mukana toimitetaan kauppalaskut tai kuljetusasiakirjat,
               
                           i)
                        
                        
                           joissa ilmoitetaan vähintään asetuksen (ETY) N:o 2454/93 317 artiklan 2 kohdan ensimmäisessä alakohdassa tarkoitetut tiedot ja tavaroiden kokonaisarvo;
                        
                     
                           ii)
                        
                        
                           joihin tulliviranomaiset ovat tehneet viralliset vahvistusmerkinnät poistumisen yhteydessä;
                        
                     
                           iii)
                        
                        
                           jotka esitetään tulliviranomaisille tarkastettaviksi uudelleensaapumisen yhteydessä.
                        
                     
         5 artikla
   Tullitarkastukset
   1.   Tulliviranomaiset voivat tehdä Neumin käytävän kautta kuljetettavia unionitavaroita koskeviin tullitarkastuksiin liittyvän riskianalyysin käyttäen muita kuin automaattisia tietojenkäsittelymenetelmiä.
   2.   Kroatian on varmistettava, että rajanylityspaikoilla, joiden kautta Neumin käytävän kautta kuljetettavat tavarat poistuvat sen alueelta ja saapuvat uudelleen sen alueelle, on kaikki tarvittavat resurssit, välineet, tarkastusmahdollisuudet ja valmiudet sen varmistamiseksi, että tätä asetusta sovelletaan.
   3.   Poistumisen yhteydessä tulliviranomaisten on
   
               a)
            
            
               asetettava määräaika, jonka kuluessa unionitavaroiden kuljettaminen Neumin käytävän kautta on saatettava päätökseen;
            
         
               b)
            
            
               merkittävä tuo määräaika ja merkinnän tekopäivämäärä 4 artiklan b alakohdan ii alakohdassa tarkoitettuun kauppalaskuun tai kuljetusasiakirjaan;
            
         
               c)
            
            
               tarvittaessa sinetöitävä ne tavarat sisältävät tilat tai yksittäiset tavarapakkaukset, jotka on tarkoitus kuljettaa Neumin käytävän kautta.
            
         4.   Uudelleensaapumisen yhteydessä tulliviranomaisten on
   
               a)
            
            
               tehtävä riskianalyysi etenkin vaarattomuuden ja turvallisuuden varmistamiseksi;
            
         
               b)
            
            
               tarkastettava tavaroiden mukana olevat kauppalaskut tai kuljetusasiakirjat;
            
         
               c)
            
            
               tarkastettava, että tämän artiklan 3 kohdan a alakohdassa tarkoitettua määräaikaa on noudatettu;
            
         
               d)
            
            
               tarkastettava, että sinetit ovat ehjiä, jos niitä on kiinnitetty tämän artiklan 3 kohdan c alakohdan mukaisesti;
            
         
               e)
            
            
               tarvittaessa tarkastettava tavarat fyysisesti;
            
         
               f)
            
            
               poistettava sinetit tarvittaessa.
            
         5.   Jos tulliviranomaiset toteavat, ettei 4 artiklassa tarkoitettuja ehtoja ole noudatettu, niiden on sallittava tällaisen lähetyksen uudelleensaapuminen, jos
   
               a)
            
            
               tarkoituksenmukainen riskianalyysi on tehty;
            
         
               b)
            
            
               tulliviranomaiset ovat a alakohdassa tarkoitetun riskinanalyysin perusteella toteuttaneet tehokkaita toimenpiteitä, joiden tavoitteena on erityisesti ehkäistä turvallisuuteen ja vaarattomuuteen liittyviä riskejä.
            
         6 artikla
   Ilmoitukset
   Kroatian on ilmoitettava komissiolle kaikista tämän asetuksen soveltamisessa havaituista sääntöjenvastaisuuksista ja näiden sääntöjenvastaisuuksien korjaamiseksi toteutetuista konkreettisista toimenpiteistä minä ajankohtana hyvänsä, mutta kuitenkin viimeistään 1 päivänä maaliskuuta 2014.
   7 artikla
   Kertomus
   Komissio laatii viimeistään kahden vuoden kuluttua Kroatian liittymispäivästä neuvostolle kertomuksen, jossa arvioidaan tämän asetuksen soveltamista.
   8 artikla
   Voimaantulo
   Tämä asetus tulee voimaan Kroatian liittymissopimuksen voimaantulopäivänä edellyttäen, että mainittu sopimus tulee voimaan.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 13 päivänä toukokuuta 2013.
      
         
            Neuvoston puolesta
         
         
            Puheenjohtaja
         
         S. COVENEY
      
   
   
      (1)  EYVL L 302, 19.10.1992, s. 1.
   
      (2)  EYVL L 253, 11.10.1993, s. 1.